Broj: 711-I-2465-M-462/22-02-19

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Mihaela Kurteša, direktora-člana Uprave trgovačkog društva PERUŠIĆ d.o.o.,** za davanjem mišljenja Povjerensta,na 196. sjednici održanoj dana 09. prosinca 2022.g. donosi sljedeće

**MIŠLJENJE**

**Obveznik Mihael Kurteš, direktor-član Uprave trgovačkog društva PERUŠIĆ d.o.o., kao direktor navedenog trgovačkog društva u redovitom poslovanju društva može potpisivati financijske dokumente koje je prethodno, kao voditeljica financija društva, pripremila i potpisom ovjerila supruga obveznika, međutim, Povjerenstvo upućuje obveznika da je dužan, ako bi navedeni dokumenti upućivali na povredu radne obveze ili bi se radilo o ostvarivanju materijalnih prva njegove supruge, izuzeti se od postupanja te o tome upozoriti osnivača društva.**

Obrazloženje

Zahtjev za mišljenjem podnio je Mihael Kurteš, direktor-član Uprave trgovačkog društva PERUŠIĆ d.o.o. U Povjerenstvu zahtjev je zaprimljen 02. prosinca 2022.g. pod poslovnim brojem 711-U-9066-M-462/22-01-4, povodom kojeg se vodi predmet broj M-462/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga se podnositelj Mihael Kurteš povodom obnašanja dužnosti direktora-člana Uprave navedenog trgovačkog društva, kojem je osnivač Općina Perušić, dužan pridržavati odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je njegova supruga voditeljica financija unutar trgovačkog društva u kojem je on odgovorna osoba, što uključuje i pripremu te supotpis izlaznih faktura, kao i ovjere faktura i financijskih izvještaja. Obveznik navodi da nakon što mu supruga ovjeri dokumentaciju istu potpisuje i on kao odgovorna osoba društva, budući da se radi o redovitom poslovanju društva. Obveznik postavlja upit je li u potencijalnom sukobu interesa.

Člankom 2. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istoga članka propisano je da sukob interesa postoji kada su privatni interesi obveznika u suprotnosti s javnim interesom, a posebice: kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) i kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Povjerenstvo ističe kako u konkretnom slučaju obveznik smije potpisivati dokumente koje je ranije potpisom ovjerila njegova supruga, budući da se radi o redovitom poslovanju društva i da bi, uskraćujući obvezniku navedenu mogućnost, zbog obiteljske povezanosti s voditeljicom financija, navedeno uvelike utjecalo na mogućnost rada i poslovanja predmetnog trgovačkog društva.

Međutim, Povjerenstvo napominje kako obveznik činjenicu obiteljske povezanosti ne smije zanemariti te da je isti dužan prilikom obavljanja navedenih poslova, ako uoči povredu radne obveze svoje supruge ili bi se radilo o ostvarivanju materijalnih prava iste, izuzeti se od postupanja te o navedenom obavijestiti osnivača društva, a budući da trgovačko društvo PERUŠIĆ d.o.o. nema Nadzorni odbor.

Sijedom navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Mihael Kurteš, elektroničkom dostavom
2. Objava na internetskoj stranici Povjerenstva
3. Pismohrana